Suomen urheilu 2025

**Suomen urheilu 2025** käsittelee vuoden 2025 merkittäviä uutisia ja tapahtumia suomalaisessa urheilussa.

## Vuoden urheilija

Urheilutoimittajain Liiton Vuoden urheilija -äänestyksessä kymmenen parhaan joukkoon sijoittuivat:

Vuoden joukkueeksi valittiin miesten koripallomaajoukkue ja vuoden valmentajaksi koripallomaajoukkueen päävalmentaja Lassi Tuovi.

## Yleiskilpailut

* Talviuniversiadeissa 13.–23.1. Torinossa, Italiassa Suomi saavutti ennätykselliset 15 mitalia. Kultamitaleja tuli kahdeksan, mikä sekin oli Suomen kisahistorian ennätys. Hopeamitaleja tuli kolme ja pronsseja neljä. Suomi sijoittui mitalitilastossa kolmanneksi.

## Alppihiihto

* Maailmanmestaruuskilpailuissa 4.–16.2. Saalbachissa, Itävallassa Suomella oli viisihenkinen urheilijajoukkue. Eduard Hallberg sijoittui pujottelussa 12:nneksi ja Elian Lehto syöksylaskussa 14:nneksi.

## Amerikkalainen jalkapallo

* Miesten Vaahteraliigassa Porvoon Butchers voitti kahdeksannen Suomen-mestaruutensa. Se voitti Helsingissä pelatussa loppuottelussa Seinäjoki Crocodilesin lukemin 52–21. Crocodiles hävisi loppuottelun neljäntenä peräkkäisenä vuonna.
* Naisten Vaahteraliigassa helsinkiläisseura voitti Wolverines voitti viidennen Suomen-mestaruutensa. Se voitti Vantaan Myyrmäessä pelatussa loppuottelussa neljä edellistä mestaruutta vieneen turkulaisseura Trojansin 12–0.

## Ampumahiihto

* Maailmanmestaruuskilpailuissa 10.–23.2. Lenzerheidessa, Sveitsissä Suomi saavutti mitalin ensi kertaa sitten vuoden 2017. Suvi Minkkinen sai pronssia pikamatkalla ja saavutti kolmella muulla henkilökohtaisella matkalla sijat neljä, kuusi ja kahdeksan. Olli Hiidensalo sijoittui normaalimatkalla neljänneksi ja Tero Seppälä yhteislähtökilpailussa yhdeksänneksi. Viesteissä paras suomalaissaavutus oli yhdeksäs sija 4&nbsp;×&nbsp;6 kilometrin sekaviestissä.
* Kauden 2024–2025 maailmancupissa Tero Seppälä ja Suvi Minkkinen voittivat 12.1. Oberhofissa, Saksassa parisekaviestin. Voitto oli Suomen ensimmäinen parisekaviestin maailmancupvoitto ja kaikki matkat mukaan lukien ensimmäinen maailmancupvoitto vuoden 2020 jälkeen. Minkkinen sijoittui naisten maailmancupin kokonaiskilpailussa seitsemänneksi.
* Kauden 2025–2026 maailmancupissa Suvi Minkkinen voitti 5.12. Östersundissa pikakilpailun. Voitto oli Minkkisen ensimmäinen henkilökohtainen maailmancupvoitto.

## Autourheilu

* Rallin maailmanmestaruussarjassa Toyotalla ajanut Kalle Rovanperä saavutti pronssia. Hän voitti huhtikuussa Kanariansaarten rallin, heinä-elokuussa Suomen rallin ja lokakuussa Keski-Euroopan rallin. Rovanperä päätti ralliuransa tähän kauteen ja ilmoitti siirtyvänsä rata-autoiluun.

## Freestylehiihto

* Kauden 2024–2025 maailmancupissa Severi Vierelä voitti helmikuussa Kiinassa parikumpareiden osakilpailun. Edellinen suomalaisen saavuttama maailmancupvoitto kumparelaskussa oli helmikuulta 2007.
* Kauden 2025–2026 maailmancupissa Anni Kärävä voitti joulukuussa Kiinassa big airin osakilpailun. Tämä oli Kärävän ensimmäinen maailmancupvoitto.

## Futsal

* Miesten Suomen-mestaruuden voitti toisen peräkkäisen kerran Akaa Futsal, joka voitti kaikki kolme loppuottelua valkeakoskelaista Mad Maxiä vastaan. Pronssia sai FC Kemi.
* Naisten Suomen-mestaruuden voitti ensimmäisen kerran Raisio Futis. Se voitti loppuottelusarjassa helsinkiläisen HIFK Futsalin otteluvoitoin 3–2. Pronssille sijoittui mikkeliläinen Porrassalmen Urheilijat -62.

## Golf
* Sami Välimäki voitti 20.–23.11. St. Simons Islandilla, Georgiassa, Yhdysvalloissa PGA-kiertueen osakilpailun. Tämä oli ensimmäinen suomalaispelaajan saavuttama voitto PGA-kiertueella.

## Jalkapallo

* Suomen naisten maajoukkue sijoittui 2.–27.7. Sveitsissä pelatuissa Euroopan-mestaruuskilpailuissa alkulohkossaan kolmanneksi eikä selviytynyt jatkoon. Joukkue voitti Islannin 1–0, hävisi Norjalle 1–2 ja pelasi Sveitsin kanssa tasan 1–1. Suomen maalintekijät olivat Katariina Kosola, Oona Sevenius ja Natalia Kuikka. Joukkueen päävalmentajana toimi Marko Saloranta.
* Suomen miesten maajoukkuetta valmensi ensimmäistä kauttaan tanskalainen Jacob Friis. Suomi pelasi vuoden 2026 MM-kilpailujen karsinnoissa kahdeksan ottelua, joista Suomi voitti kolme ja yksi ottelu päättyi tasapeliin. Suomi ei selviytynyt MM-lopputurnaukseen.
* Miesten maajoukkueen kaikkien aikojen paras maalintekijä Teemu Pukki päätti maajoukkueuransa marraskuussa Tampereella pelatussa ystävyysottelussa Andorraa vastaan ja teki tuossa ottelussa 43. maaottelumaalinsa.
* Miesten Suomen-mestaruuden voitti toisen peräkkäisen kerran Kuopion Palloseura, hopealle sijoittui turkulainen FC Inter ja pronssia sai Tampereen Ilves.
* Naisten Suomen-mestaruuden voitti toisen peräkkäisen ja kaikkiaan 25. kerran Helsingin Jalkapalloklubi, hopeaa sai Kuopion Palloseura ja pronssille sijoittui Åland United.

## Judo

* Maailmanmestaruuskilpailuissa 13.–20.6. Budapestissa, Unkarissa paras suomalaissaavutus oli Pihla Salosen seitsemäs sija alle 57-kiloisten sarjassa.
* Euroopan-mestaruuskilpailuissa 23.–27.4. Podgoricassa, Montenegrossa Luukas Saha saavutti pronssia alle 66-kiloisten sarjassa. Hän voitti kolme ensimmäistä otteluaan, hävisi välierässä Ranskan Daikii Bouballe ja voitti pronssiottelussa Espanjan Adrian Nieto Chinarron. Martti Puumalainen sijoittui yli 100-kiloisten sarjassa seitsemänneksi.

## Jääkiekko

* Naisten maailmanmestaruuskilpailuissa 9.–20.4 České Budějovicessä, Tšekissä Suomi saavutti pronssia voitettuaan pronssiottelussa Tšekin jatkoajalla maalein 4–3. Pronssiottelun voittomaalin teki Jenniina Nylund.
* Miesten maailmanmestaruuskilpailuissa 9.–25.5. Tukholmassa, Ruotsissa Suomi sijoittui alkulohkossaan kolmanneksi voitettuaan kuusi ottelua seitsemästä mutta hävisi puolivälierissä Yhdysvalloille lukemin 2–5.
* Alle 20-vuotiaiden miesten maailmanmestaruuskilpailuissa 26.12.2024–5.1.2025 Ottawassa, Kanadassa Suomi saavutti hopeaa voitettuaan välierissä Ruotsin jatkoajalla maalein 4–3 mutta hävittyään loppuottelussa samoin lukemin jatkoajalla Yhdysvalloille. Petteri Rimpinen valittiin tähdistökentälliseen ja turnauksen parhaaksi maalivahdiksi.
* Alle 18-vuotiaiden miesten maailmanmestaruuskilpailuissa 23.4.–3.5. Texasissa, Yhdysvalloissa Suomi hävisi puolivälierissä Ruotsille 2–7.
* Alle 18-vuotiaiden naisten maailmanmestaruuskilpailut pelattiin 4.–12.1. Vantaalla. Suomi karsiutui puolivälierissä, joissa se hävisi Tšekille maalein 0–6.
* Miesten liigamestaruuden voitti ensimmäisen kerran kuopiolainen Kalevan Pallo. Se voitti otteluvoitoin 4–2 loppuottelusarjan, johon sen vastustaja, lappeenrantalainen Saimaan Pallo ylsi ensimmäisen kerran. Kuudennen loppuottelun 3–2-voittomaalin teki jatkoajalla Filip Westerlund. Pronssiottelussa Tampereen Ilves voitti runkosarjan voittaneen Rauman Lukon jatkoajalla maalein 5–4.
* Miesten Mestiksessä suuria yleisömääriä kerännyt helsinkiläisseura Jokerit voitti mestaruuden, mutta liigakarsinnoissa se hävisi lahtelaisseura Pelicansille otteluvoitoin 4–1.
* Auroraliigaksi kaudelle 2024–2025 nimetyssä naisten liigassa mestaruuden voitti Kiekko-Espoo. Se voitti loppuottelusarjassa Hämeenlinnan Pallokerhon otteluvoitoin 4–1. Pronssille sijoittui Tampereen Ilves.

## Keilailu

* Maailmanmestaruuskilpailuissa 24.11.–5.12. Hongkongissa Suomi oli mitalitilaston ykkönen viidellä kultamitalilla ja yhdellä hopealla. Essi Pakarinen voitti kultaa singlessä, all eventsissä, Peppi Konsterin kanssa parikilpailussa sekä Konsterin ja Ani Juntusen kanssa triokilpailussa. Miesten singlessä Luukas Väänänen voitti kultaa ja Tomas Käyhkö sai hopeaa.
* Miesten Euroopan-mestaruuskilpailuissa 5.–15.6. Aalborgissa, Tanskassa Tomas Käyhkö ja Niko Oksanen voittivat parikilpailussa kultaa. Pronssia saavuttivat Juhani Tonteri singlessä ja Luukas Väänänen mastersissa.

## Koripallo

* Miesten Euroopan-mestaruuskilpailuissa 27. elokuuta – 14. syyskuuta Lassi Tuovin valmentama Suomi saavutti historiansa parhaan arvokilpailusijoituksen. Suomen alkulohko pelattiin Tampereella, ja Suomi voitti viidestä alkulohko-ottelustaan kolme. Jatko-otteluissa Latvian Riiassa Suomi voitti neljännesvälierässä hallitsevan olympiapronssi- ja MM-hopeamitalistijoukkueen Serbian pistein 92–86 ja puolivälierässä Georgian lukemin 93–79. Välierässä Suomi hävisi Saksalle pistein 86–98 ja pronssiottelussa Kreikalle pistein 89–92, joten Suomi sijoittui turnauksessa neljänneksi.
* Miesten Suomen-mestaruuden voitti Helsinki Seagulls. Se oli loppuotteluissa kauhajokelaista Karhu Basketia parempi otteluvoitoin 4–0. Mestaruus oli Seagullsille toinen. Pronssia sai Salon Vilpas.
* Naisten Suomen-mestaruuden voitti kotkalaisseura Peli-Karhut. Se oli loppuotteluissa helsinkiläistä Torpan Poikia parempi otteluvoitoin 3–2. Mestaruus oli Peli-Karhuille yhdeksäs. Torpan Poikien Taru Tuukkanen päätti loppuottelusarjaan pelaajauransa 47-vuotiaana. Pronssille sijoittui Espoo Basket Team.
* Tuomas Iisalo nimettiin NBA-seura Memphis Grizzliesin päävalmentajaksi toukokuussa 2025. Hän toimi joukkueen va. päävalmentajana jo maaliskuusta alkaen runkosarjan lopussa ja tappioon päättyneellä ensimmäisellä pudotuspelikierroksella päävalmentaja Taylor Jenkinsin saatua potkut. Iisalo on ensimmäinen suomalainen päävalmentaja NBA:ssa.
* Alle 18-vuotiaiden tyttöjen EM-kilpailuissa 5.–13.7. La Palmalla, Espanjassa Suomi saavutti historiansa ensimmäisen arvokisamitalin, hopeaa. Suomi voitti puolivälierissä Montenegron 64–52 ja välierissä Belgian 77–69 mutta hävisi loppuottelussa Espanjalle 72–81. Anna Gardziella valittiin turnauksen tähdistökentälliseen.

## Käsipallo

* Miesten Suomen-mestaruuden voitti Riihimäen Cocks, joka voitti kaikki kolme loppuottelua karjaalaista BK-46:ta vastaan. Mestaruus oli Cocksille kolmastoista. Teemu Tamminen on ollut voittamassa niitä kaikkia, ja mitali oli hänelle 20:s peräkkäinen. Pronssia sai Grankulla IFK.
* Naisten Suomen-mestaruuden voitti kolmannen peräkkäisen kerran Grankulla IFK voittamalla loppuottelusarjassa Helsingin IFK:n otteluvoitoin 3–2. Pronssille sijoittui helsinkiläinen Dicken.

## Lentopallo

* Miesten maailmanmestaruuskilpailuissa 12.–28.9. Filippiineillä Olli Kunnarin valmentama Suomi sijoittui 15:nneksi. Suomi hävisi alkulohkossaan Argentiinalle eräluvuin 2–3 mutta voitti sitten hallitsevan olympiavoittajan Ranskan 3–2 ja Etelä-Korean 3–1. Neljännesvälierissä Suomi hävisi Belgialle erin 0–3.
* Miesten Suomen-mestaruuden voitti ensimmäisen kerran Akaa-Volley, joka voitti loppuotteluissa Hurrikaani-Loimaan otteluvoitoin 4–1. Turkulainen TuTo Volley saavutti ensimmäisen SM-mitalinsa voittamalla pronssiotteluissa Vammalan Lentopallon.
* Naisten Suomen-mestaruuden voitti ensimmäisen kerran kuopiolainen Puijo Wolley, joka oli loppuotteluissa LP Kangasalaa parempi otteluvoiton 4–2. Pronssiotteluissa Hämeenlinnan Lentopallokerho voitti Pölkky Kuusamon.
* Alle 19-vuotiaiden poikien MM-kilpailuissa 24.7.–3.8. Taškentissa, Uzbekistanissa Suomi sijoittui seitsemänneksi, millä se sivusi 32 vuoden takaista tämän ikäluokan parasta sijoitustaan.

## Paini

* Maailmanmestaruuskilpailuissa 13.–21.9. Zagrebissa, Kroatiassa Elias Kuosmanen saavutti pronssia kreikkalais-roomalaisen painin alle 130-kiloisten sarjassa.

## Painonnosto

* Euroopan-mestaruuskilpailuissa 13.–21.4. Chișinăussa, Moldovassa Saara Retulainen voitti alle 59-kiloisten sarjassa kultaa työnnössä. Tempauksessa hän jäi ilman tulosta.

## Pohjoismaiset hiihtolajit

* Hiihdon maailmanmestaruuskilpailuissa 26.2.–9.3. Trondheimissa, Norjassa Suomi saavutti kaksi mitalia. Lauri Vuorinen saavutti pronssia vapaan hiihtotavan sprintissä ja hopeaa Ristomatti Hakolan kanssa perinteisen hiihtotavan sprinttiviestissä. Suomen kärkihiihtäjistä Iivo Niskanen ja Perttu Hyvärinen jäivät sairastumisten vuoksi pois kisoista, ja pidemmillä matkoilla mieshiihtäjien paras saavutus oli Remi Lindholmin seitsemäs sija vapaan hiihtotavan 50 kilometrin yhteislähtökilpailussa. Naisten maastohiihdossa Kerttu Niskanen ja Jasmi Joensuu sijoittuivat neljänneksi perinteisen hiihtotavan sprinttiviestissä, kuten myös 4&nbsp;×&nbsp;7,5 kilometrin viestissä, jossa mukana olivat lisäksi Johanna Matintalo ja Krista Pärmäkoski. Henkilökohtaisilla matkoilla Pärmäkoski sijoittui seitsemänneksi sekä 10&nbsp;+&nbsp;10 kilometrin yhdistelmäkilpailussa että vapaan hiihtotavan 50 kilometrin yhteislähtökilpailussa. Yhdistetyssä Ilkka Herola sijoittui suurmäen kilpailussa viidenneksi sekä joukkuekilpailussa Wille Karhumaan, Eero Hirvosen ja Otto Niittykosken kanssa neljänneksi. Yhdistetyn sekajoukkueiden joukkuekilpailussa Herola ja Hirvonen sijoittuivat Minja Korhosen ja Heta Hirvosen kanssa viidenneksi. Mäkihypyssä paras suomalaissijoitus henkilökohtaisissa kilpailuissa oli Antti Aallon 12. sija normaalimäessä, ja miesten ja sekajoukkueiden joukkuekilpailuissa Suomi sijoittui seitsemänneksi.
* Tour de Skille 2024–2025 osallistui Suomesta viisi nais- ja neljä mieshiihtäjää Iivo Niskasen ja Perttu Hyvärisen jäätyä sairastumisen vuoksi pois. Kerttu Niskanen sijoittui lopputuloksissa neljänneksi ja Krista Pärmäkoski yhdeksänneksi. Miesten kilpailussa paras suomalainen on 19:nneksi sijoittunut Arsi Ruuskanen.
* Keski-Euroopan mäkiviikolla 2024–2025 kilpaili Suomesta kolme hyppääjää. Niko Kytösaho oli yksittäisissä kilpailuissa parhaimmillaan 25:s Innsbruckissa ja mäkiviikon kokonaiskilpailussa 37:s.

## Ringette

* Maailmanmestaruuskilpailut pelattiin marraskuussa Lahdessa. Suomi voitti loppuotteluissa Kanadan maalein 4–2 ja 7–3. Mestaruus oli Suomelle yhdeksäs peräkkäinen.

## Salibandy

* Naisten maailmanmestaruuskilpailuissa 6.–14.12. Tšekissä Suomi saavutti pronssia hävittyään välierissä Tšekille 0–1 ja voitettuaan pronssiottelussa Ruotsin 6–4. Veera Kauppi voitti turnauksen pistepörssin, ja hänet valittiin tähdistökentälliseen.
* World Gamesissä 6.–13.8 Chengdussa, Kiinassa Suomen naisten maajoukkue voitti kultaa voitettuaan loppuottelussa Ruotsin 3–2. Suomen miesten maajoukkue saavutti hopeaa hävittyään loppuottelussa Ruotsille 1–2.
* Miesten Suomen-mestaruuden voitti toisen peräkkäisen ja kaikkiaan kuudennen kerran espoolainen Oilers. Se voitti loppuotteluissa tamperelaisen Classicin otteluvoitoin 4–3. Pronssia sai espoolainen Westend Indians.
* Naisten Suomen-mestaruuden voitti kymmenennen kerran tamperelainen Classic, joka oli loppuotteluissa kaikki ottelunsa runkosarjassa voittanutta Turun Palloseuraa parempi otteluvoitoin 4–2. Helsinkiläinen EräViikingit sijoittui pronssille.

## Suunnistus

* Maailmanmestaruuskilpailut käytiin 7.–12.7. Kuopiossa. Suomi sai ainoan mitalinsa miesten viestistä, jossa Topi Syrjäläinen, Akseli Ruohola ja Miika Kirmula ylsivät pronssille. Naisten viestissä Suomi sijoittui viidenneksi. Miika Kirmula sijoittui keskimatkalla viidenneksi ja pitkällä matkalla kuudenneksi. Venla Harju oli pitkällä matkalla kuudes.
* Euroopan-mestaruuskilpailuissa 27.–31.8. Belgiassa Akseli Ruohola saavutti pronssia knock out -sprintissä ja Inka Nurminen perinteisessä sprintissä. Sekajoukkueiden sprinttiviestissä Suomi tuli ensimmäisenä maaliin mutta joutui hylätyksi, sillä ankkuriosuuden suunnistajalta oli jäänyt leimaamatta yhdellä rastilla.
* Tiomila-viestissä 3.–4.5. Finspångissa, Ruotsissa Kalevan Rasti sijoittui parhaana suomalaisjoukkueena naisten kilpailussa kolmanneksi, edellään ruotsalaisen IFK Göteborgin ykkös- ja kakkosjoukkue. Tampereen Pyrintö sijoittui viidenneksi. Miesten viestissä Helsingin Suunnistajat oli viides.
* Jukolan viesti kilpailtiin 14.–15.6. Mikkelissä. Miesten Jukolan voitti ruotsalainen Stora Tuna ennätyksellisesti kuudennen peräkkäisen kerran ja Helsingin Suunnistajat sijoittui parhaana suomalaisjoukkueena kolmanneksi. Venlojen viestin voitti ruotsalainen IFK Göteborg, ja suomalaisista Tampereen Pyrintö oli neljäs ja Kalevan Rasti viides.

## Taitoluistelu

* Maailmanmestaruuskilpailuissa 26.–30.3. Bostonissa, Yhdysvalloissa Juulia Turkkila ja Matthias Versluis sijoittuivat 11:nneksi sekä Yuka Orihara ja Juho Pirinen 14:nneksi jäätanssissa. Naisten yksinluistelussa Linnea Ceder oli 18:s. Pariluistelussa Milania Väänänen ja Filippo Clerici päätyivät 19:nneksi.
* Euroopan-mestaruuskilpailuissa 28.1.–2.2. Tallinnassa, Virossa Juulia Turkkila ja Matthias Versluis sijoittuivat jäätanssissa neljänneksi, ja samassa lajissa Yuka Orihara ja Juho Pirinen olivat seitsemännellä sijalla. Pariluistelussa Milania Väänänen ja Filippo Clerici sijoittuivat 14:nneksi. Naisten yksinluistelussa Linnea Ceder oli 15:s ja Janna Jyrkinen 18:s. Miesten yksinluistelussa Valtter Virtanen sijoittui 24:nneksi.

## Tennis

* Harri Heliövaara voitti parinsa, brittiläisen Henry Pattenin kanssa tammikuussa Australian avoimessa turnauksessa miesten nelinpelin mestaruuden. He voittivat loppuottelussa italialaisparin Simone Bolelli / Andrea Vavassori eräluvuin 6–7 (16), 7–6 (5), 6–3. Ranskan avoimessa turnauksessa ja Wimbledonissa Heliövaara ja Patten karsiutuivat puolivälierissä. He ottivat kauden toisen ATP-turnausvoittonsa syys-lokakuun vaihteessa Pekingissä. Loka-marraskuun vaihteessa he voittivat Pariisissa ensimmäisen kerran Masters-tason turnauksen.
* Oskari Paldanius voitti puolalaisen parinsa Alan Ważnyn kanssa poikien nelinpelin mestaruuden Ranskan avoimessa turnauksessa ja Wimbledonissa.

## Uinti

* Maailmanmestaruuskilpailuissa 11.7.–3.8. Singaporessa Suomella oli viiden hengen joukkue, josta kolme uimaria kilpaili ratauinnissa ja kaksi avovesiuinnissa. Veera Kivirinta sijoittui 50 metrin rintauinnin loppukilpailussa kahdeksanneksi.
* Lyhyen radan Euroopan-mestaruuskilpailuissa 2.–7.12. Lublinissa, Puolassa paras suomalaissaavutus oli Laura Lahtisen neljäs sija 200 metrin perhosuinnissa.

## Vesipallo

* Miesten Suomen-mestaruuden voitti espoolainen Cetus. Se voitti kaikki kolme loppuottelua Turun Uimareita vastaan. Pronssille sijoittui helsinkiläinen Kuhat.

## Yleisurheilu

* Sisäratojen maailmanmestaruuskilpailuissa 21.–23.3. Nanjingissa, Kiinassa Saga Vanninen voitti viisiottelussa kultaa tuloksella 4&nbsp;821 pistettä. Tämä oli Suomen kaikkien aikojen toinen kultamitali sisäratojen MM-kilpailuissa.
* Ulkoratojen maailmanmestaruuskilpailuissa 13.–21.9. Tokiossa, Japanissa Suomella oli 27 urheilijan joukkue. Suomi jäi ilman mitaleja, ja pistesijoja tuli kolme. Silja Kosonen sijoittui moukarinheitossa neljänneksi, Alisa Vainio maratonilla viidenneksi ja Saga Vanninen seitsenottelussa seitsemänneksi.
* Sisäratojen Euroopan-mestaruuskilpailuissa 4.–7.3. Apeldoornissa, Alankomaissa Saga Vanninen voitti viisiottelussa kultaa Suomen-ennätyksellä 4&nbsp;922 pistettä ja Senni Salminen saavutti kolmiloikassa pronssia tuloksella 13,99.
* Euroopan joukkuemestaruuskilpailujen 1. divisioonassa 26.–29.6. Madridissa, Espanjassa Suomi sijoittui 16 joukkueesta 15:nneksi ja putosi 2. divisioonaan. Suomalaisista Ilona Mononen voitti 3&nbsp;000 metrin estejuoksun ja Silja Kosonen sijoittui moukarinheitossa toiseksi.
* Alle 23-vuotiaiden EM-kilpailuissa 17.–20.7. Bergenissä, Norjassa suomalaiset saivat neljä mitalia. Saga Vanninen voitti kultaa seitsenottelussa Suomen-ennätyksellä 6&nbsp;563 pistettä, ja Ilona Mononen voitti kultaa 3&nbsp;000 metrin estejuoksussa. Pronssille sijoittuivat Eemil Porvari keihäänheitossa ja Kasperi Vehmaa pituushypyssä. Antti Sainio sijoittui 400 metrin aitajuoksussa neljänneksi ja paransi Suomen-ennätystä kahdesti: välierässä aikaan 48,97 ja loppukilpailussa aikaan 48,61.
* Parayleisurheilun maailmanmestaruuskilpailuissa 27.9.–5.10. New Delhissä, Intiassa Suomi sai yhden mitalin. Iida Lounela saavutti pituushypyssä hopeaa näkövammaisten luokassa 12.

## Lähteet